ରୋହିତ ବଳ

ରୋହିତ ବଳ (୮ ମଇ ୧୯୬୧ – ୧ ନଭେମ୍ବର ୨୦୨୪) ଜଣେ ଭାରତୀୟ ଫେସନ ଡିଜାଇନର ଥିଲେ । ସେ ଉଭୟ ପୁରୁଷ ଓ ମହିଳାଙ୍କ ପରିଧାନ ଡିଜାଇନ କରୁଥିଲେ । ସେ ୧୯୮୬ ମସିହାରେ ସେ ନିଜ ଭାଇଙ୍କ ସହ ମିଶି ଅର୍ଚ୍ଚିଡ଼ ଓଭରସିଜ ପ୍ରା ଲି ନାମକ ସଂସ୍ଥାନ ପ୍ରତିଷ୍ଠା ସହିତ ନିଜର ଫେସନ ଡିଜାଇନ କାର୍ଯ୍ୟାରମ୍ଭ କରିଥିଲେ । ୧୯୯୦ ମସିହାରେ ସେ ନିଜର ସ୍ୱତନ୍ତ୍ର କାମ ଆରମ୍ବ କରିଥିଲେ । ସେ ଭାରତ ସରକାରଙ୍କ ଅଧିନରେ ଥିବା ଖଦି ଓ ଗ୍ରାମୋଦ୍ୟୋଗ ବିଭାଗ ସହଭାଗରେ ମଧ୍ୟ କାମ କରିଥିଲେ । ଲୋକପ୍ରିୟ ଟେଲିଭିଜନ କାର୍ଯ୍ୟକ୍ରମ କୌନ ବନେଗା କରୋଡ଼ପତି ପାଇଁ ମଧ୍ୟ ସେ ପୋଷାକ ଡିଜାଇନ କରିଥିଲେ ।

 ପ୍ରାରମ୍ଭିକ ଜୀବନ ଓ ଶିକ୍ଷା
ରୋହିତ ୧୯୬୧ ମସିହା ମଇ ମାସ ୮ ତାରିଖରେ ଶ୍ରୀନଗରର ଏକ ବ୍ରାହ୍ମଣ ପରିବାରରେ ଜନ୍ମଗ୍ରହଣ କରିଥିଲେ ।

ଶ୍ରୀନଗରର ଉଡ଼ଲାଣ୍ଡ୍ସ ହାଉସ ସ୍କୁଲ ଓ ବର୍ଣ୍ଣ ହଲ ସ୍କୁଲରୁ ସେ ଶିକ୍ଷାଲାଭ କରିଥିଲେ । ୧୯୭୦ ଦଶକରେ ତାଙ୍କ ପରିବାର କାଶ୍ମୀର ଛାଡ଼ିଥିଲେ । କାଶ୍ମୀର ଛାଡ଼ିବାପରେ ତାଙ୍କ ପରିବାର ନୂଆ ଦିଲ୍ଲୀରେ ବସବାର କରିଥିଲେ । ଦିଲ୍ଲୀ ପବ୍ଲିକ ସ୍କୁଲ ମଥୁରା ରୋଡ଼ରୁ ସେ ନିଜ ସ୍କୁଲ ଶିକ୍ଷା ସମାପ୍ତ କରି ସେଣ୍ଟ ଷ୍ଟିଫେନ୍ସ କଲେଜ, ଦିଲ୍ଲୀରୁ ଇତିହାସରେ ସ୍ନାତକ ଡିଗ୍ରୀ ହାସଲ କରିଥିଲେ । ରାଷ୍ଟ୍ରୀୟ ଫେସନ ପ୍ରାଦ୍ୟୋଗିକି ଅନୁଷ୍ଠାନରୁ ସେ ଫେସନ ଶିକ୍ଷାଲାଭ କରିଥିଲେ ଓ ସେହି ଅନୁଷ୍ଠାନରେ ଶିକ୍ଷକତା ମଧ୍ୟ କରିଥିଲେ ।

ବୃତିଗତ ଜୀବନ
୧୯୮୬ ମସିହାରେ ରୋହିତ ନିଜ ଭାଇ ରାଜୀବଙ୍କ ସହିତ ମିଶି ଅର୍ଚ୍ଚିଡ଼ ଓଭରସିଜ ପ୍ରା ଲି ନାମରେ ଏକ ଫେସନ ଅନୁଷ୍ଠାନ ଗଢ଼ି କାର୍ଯ୍ୟାରମ୍ଭ କରିଥିଲେ । ୧୯୯୦ ମସିହାରେ ସେ ନିଜର ସ୍ୱତନ୍ତ୍ର କାମ ଆରମ୍ଭ କରିଥିଲେ । 

ଭାରତ ସରକାରଙ୍କ ଖଦି ଓ ଗ୍ରାମୋଦ୍ୟୋଗ ବିଭାଗ, ନିଜ ପଞ୍ଚକୁଲା ପ୍ରକଳ୍ପରେ ରୋହିତଙ୍କୁ ସହଭାଗି କରିଥିଲା । ରୋହିତ କୌନ ବନେଗା କରୋଡ଼ପତି କାର୍ଯ୍ୟକ୍ରମ ପାଇଁ ମଧ୍ୟ ପୋଷାକ ଡିଜାଇନ କରିଥିଲେ ।

ନୁଆ ଦିଲ୍ଲୀ, ମୁମ୍ବାଇ, ବାଙ୍ଗାଲୁରୁ, ଅହମଦାବାଦ, କୋଲକାତ ଓ ଚେନ୍ନାଇ ଆଦି ସହରରେ ରୋହିତ ନିଜର ସୋ'ରୁମ ଖୋଲିଥିଲେ । ପୋଷାକ ଡିଜାଇନରେ ସଫଲତା ପରେ ରୋହିତ ଅଳଙ୍କାର ଡିଜାଇନ କ୍ଷେତ୍ରରେ ମଧ୍ୟ ପ୍ରବେଶ କରିଥିଲେ ।

ରୋହିତ, ପଦ୍ମ ଓ ମୟୁରର ମୂଳଭାବକୁ ନିଜ ଫେସନରେ ବହୁଳ ବ୍ୟବହାର କରିଥିଲେ । ସେ ଭେଲଭେଟ, ବ୍ରୋକେଡ଼ ଆଦି କପଡ଼ା ବ୍ୟବହାର କରି ନିଜର ଫେସନରେ ଭାରତୀୟ ରାଜକୀୟ ଐଶର୍ଯ୍ୟ ଦର୍ଶାଇବାରେ ସକ୍ଷମ ହୋଇଥିଲେ । ବିବା ଆପାରେଲ ସହିତ ଅନୁବନ୍ଧନରେ ସେ ବିବା ବାୟ ରୋହିତ ବଳ ସୃଷ୍ଟି କରିଥିଲେ ।

ସିଣ୍ଡି କ୍ରଫୋର୍ଡ଼, ପାମେଲା ଆଣ୍ଡରସନ ଓ ଉମା ଥ୍ରୁମାନଙ୍କ ଭଳି ଆନ୍ତର୍ଜାତିକ ବ୍ୟକ୍ତିତ୍ୱମାନେ ରୋହିତଙ୍କ ଡିଜାଇନ କରାଯାଇଥିବା କପଡା଼ ବ୍ୟବହାର କରୁଥିଲେ । ସେ ଓମେଗା ଘଡ଼ିର ବ୍ରାଣ୍ଡ ଆମ୍ବାସଡର ଥିଲେ ।

 ଅସୁସ୍ଥତା ଓ ମୃତ୍ୟୁ 
୨୦୧୦ ମସିହାରେ ରୋହିତଙ୍କର ଆଞ୍ଜିଓପ୍ଲାଷ୍ଟି ହୋଇଥିଲା । ହୃଦୟ ଜନିତ ଅନୁସ୍ଥତା ପାଇଁ ୨୦୨୩ ମସିହାରେ ସେ ଗୁରୁଗାଁଓର ମେଦାନ୍ତ ହାସପାତାଲରେ ଭର୍ତ୍ତି ହୋଇଥିଲେ । ୨୦୨୪ ମସିହା ନଭେମ୍ବର ୧ ତାରିଖରେ ୬୩ ବର୍ଷ ବୟସରେ ରୋହିତଙ୍କର ହୃଦଘାତରେ ପରଲୋକ ଘଟିଥିଲା ।

 ସମ୍ମାନ ଓ ପୁରସ୍କାର 
 ଡିଜାଇନର ଅଫ ଦ ଇଅର - କିଙ୍ଗଫିସର ଫେସନ ଆଚିଭମେଣ୍ଟ ଆୱାର୍ଡସ - ୨୦୦୧
 ଡିଜାଇନର ଅଫ ଦ ଇଅର - ଇଣ୍ଡିଆନ ଫେସନ ଆୱାର୍ଡସ - ୨୦୦୬
 ଲାକମୀ ଗ୍ରାଣ୍ଡ ଫାଇନାଲ ଡିଜାଇନର ୨୦୧୨ 
 ଆଇକନିକ ଫେସନ ଡିଜାଇନର ଅଫ ଦ ସେଞ୍ଚୁରି - ରଜନୀଗନ୍ଧା ପର୍ଲସ ଇଣ୍ଡିଆ ଫେସନ ଆୱାର୍ଡସ ୨୦୨୦

ଆଧାର

ବାହ୍ୟ ଲିଙ୍କ


 Biba by Rohit Bal 

ଶ୍ରେଣୀ:୧୯୬୧ ଜନ୍ମ
ଶ୍ରେଣୀ:୨୦୨୪ ମୃତ୍ୟୁ